Տիգրան Հարությունյան (շախմատիստ)

Տիգրան Կարենի Հարությունյան (), հայ շախմատիստ, գրոսմայստեր (2019)։

Կենսագրություն 
Տիգրան Հարությունյանը ծնվել է 1997 թվականի հունվարի 15-ին։

Մինչև 14 տարեկանների Հայաստանի կրկնակի չեմպիոն է (2010, 2011)։ Ընդհանուր առմամբ Տիգրանն ութ անգամ դարձել է Հայաստանի տարբեր տարիքային խմբերի չեմպիոն (2006, 2008, 2009, 2010, 2011, 2012, 2013, 2015)։

2011 թվականին Հայաստանի պատանեկան հավաքականի կազմում դարձել է մինչև 16 տարեկանների համաշխարհային օլիմպիադայի փոխչեմպիոն։ Նույն թվականին հավաքականի կազմում նա հաղթել է Դվորկովիչի գավաթի խաղարկությունում։ Այստեղ երրորդ տախտակի վրա Տիգրանը նվաճել է 3-րդ մրցանակը։

2012 թվականին Տիգրան Հարությունյանը դարձել է աշխարհի ու Եվրոպայի մինչև 16 տարեկանների առաջնության 4-րդ մրցանակակիր։ Հաջորդ տարի նույն տարիքային խմբի Եվրոպայի առաջնությունում զբաղեցրել է 5-րդ հորիզոնականը։

Մինչև 18 տարեկանների 2014 թվականի Եվրոպայի պատանիների առաջնությունում Տիգրանը զբաղեցրել է 5-րդ, իսկ աշխարհի առաջնությունում՝ 6-րդ հորիզոնականները։ Նույն թվականին նա դարձել է Կարեն Ասրյանի միջազգային հուշամրցաշարի երրորդ մրցանակակիր և «Աշխարհի պատանի աստղեր» միջազգային մրցաշարի հաղթող։

2015 և 2019 թվականների Նոնա Գափրինդաշվիլու գավաթի (Վրաստան) հաղթողն է։

2019 թվականի Եվրոպայի համալսարանների թիմային առաջնությունում, Հայաստանի պետական տնտեսագիտական համալսարանի թիմի կազմում, դարձել է արծաթե մեդալակիր, իսկ անհատական պայքարում նվաճել է ոսկե մեդալը։

2020 թվականին Տիգրան Հարությունյանը դարձել է «Աերոֆլոտ օփեն» միջազգային մրցաշարի (Մոսկվա) Բ խմբի պայքարի հաղթող։

2021 թվականին Տիգրանը դարձել է Կիրիշիում անցկացված «Աշխարհի պատանի աստղեր» մրցաշարի հաղթող։

Միջազգային կոչումներ 
2012 թվականին դարձել է ՖԻԴԵ-ի վարպետ, 2014-ին՝ միջազգային վարպետ, իսկ 2019 թվականի մարտի 4-6-ին Աստանայում կայացած ՖԻԴԵ-ի կոնգրեսում նրան շնորհվել է գրոսմայստերի կոչում։

Ծանոթագրություններ

Արտաքին հղումներ 
 Տիգրան Հարությունյանի անձնական քարտը ՖԻԴԵ-ի կայքում

Հայ գրոսմայստերներ